Imtella' Awwissu 8, 2020 - Aġġornata 8 Ta' Awwissu, 2020 7:08pm Il-pulizija qed tfittex raġel li wara nofsinhar daħal jisraq minn dar ta' anzjana f'San Ġiljan. Il-pulizija qalet li ġiet informata bis-serqa minn residenza fi Triq Ċensu Tabone li tinsab fiż-żona tal-Balluta, għall-ħabta tal-4.30 p.m. Ir-raġel kien mgħammad meta daħal fir-residenza tal-anzjana ta' 75 sena, rabatha u serqilha xi affarijiet. Huwa ħarab minn fuq il-post b'ammont ta' ġojjelli u muniti. L-anzjana ma sofriet l-ebda ġrieħi. L-identità tal-ħalliel għadha mhix magħrufa. L-investigazzjonijiet mill-Pulizija tad-Distrett flimkien mal-Iskwadra ta' Kontra r-Reati Vjolenti fi ħdan id-Dipartiment tar-Reati Maġġuri għadhom għaddejjin. Fost oħrajn qed jaraw il-filmati miġbuda minn kameras tas-sigurtà li jinsabu fiż-żona.